Euroopa Liidu Teataja L 040 , 12/02/2002 Lk 0001 - 0002



Nõukogu määrus (EÜ) nr 249/2002, 21. jaanuar 2002, protokolli sõlmimise kohta, millega määratakse kindlaks Euroopa Majandusühenduse ja Guinea-Bissau Vabariigi valitsuse vahelises Guinea-Bissau rannikuvetes kalastamise kokkuleppes sätestatud kalapüügivõimalused ja hüvitis ajavahemikuks 16. juunist 2001 — 15. juunini 2006 EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 37 koos artikli 300 lõikega 2 ja artikli 300 lõike 3 esimese lõiguga, võttes arvesse komisjoni ettepanekut, võttes arvesse Euroopa Parlamendi arvamust [1] ning arvestades järgmist: (1) Vastavalt Euroopa Majandusühenduse ja Guinea-Bissau Vabariigi valitsuse vahelisele Guinea-Bissau rannikuvetes kalastamise kokkuleppele [2] on kokkuleppe mõlemad pooled pidanud läbirääkimisi seoses muudatuste või täiendustega, mis kokkuleppes tuleb teha selle juurde kuuluva protokolli kohaldamisaja lõpus. (2) Läbirääkimiste tulemusena parafeeriti 30. mail 2001. aastal uus protokoll, millega määratakse kindlaks kõnealuses kokkuleppes sätestatud kalapüügivõimalused ja hüvitis ajavahemikuks 16. juunist 2001 — 15. juunini 2006. (3) Kõnealuse protokolli heakskiitmine on kooskõlas ühenduse huvidega. (4) Kalastuskokkuleppe kohase tavapärase kalapüügivõimaluste jaotamise alusel tuleks määratleda liikmesriikide kalapüügivõimaluste jaotamise meetod, ON VASTU VÕTNUD KÄESOLEVA MÄÄRUSE: Artikkel 1 Ühendus kiidab heaks protokolli, millega määratakse kindlaks Euroopa Majandusühenduse ja Guinea-Bissau Vabariigi valitsuse vahelises Guinea-Bissau rannikuvetes kalastamise kokkuleppes sätestatud kalapüügivõimalused ja hüvitis ajavahemikuks 16. juunist 2001 — 15. juunini 2006. Protokolli tekst on lisatud käesolevale määrusele. [3] Artikkel 2 Protokollis sätestatud kalapüügivõimalused jaotatakse liikmesriikide vahel järgmiselt: a) krevetid: — Itaalia | 3900 brutoregistertonni | — Hispaania | 2400 brutoregistertonni | — Portugal | 3050 brutoregistertonni | — Kreeka | 250 brutoregistertonni | b) kalad/peajalgsed: — Hispaania | 1870 brutoregistertonni | — Itaalia | 500 brutoregistertonni | — Kreeka | 430 brutoregistertonni | c) tuunipüügiseinerid: — Hispaania | 20 laeva | — Prantsusmaa | 19 laeva | — Itaalia | 1 laev | d) triivõngejadaga kalalaevad ja ritvõngelaevad: — Hispaania | 25 laeva | — Prantsusmaa | 6 laeva | — Portugal | 5 laeva. | Kui kõnealuste liikmesriikide litsentsitaotlused ei hõlma kõiki protokollis kindlaksmääratud kalapüügivõimalusi, võib komisjon arvesse võtta litsentsitaotlusi teistelt liikmesriikidelt. Artikkel 3 Liikmesriigid, kelle laevad käesoleva protokolli alusel kala püüavad, on kohustatud teatama komisjonile kõikide Guinea-Bissau kalastusvööndis püütud varude kogused komisjoni määruses (EÜ) nr 500/2001 [4] sätestatud korras. Artikkel 4 Nõukogu eesistuja on volitatud määrama isikud, kellel on õigus protokollile alla kirjutada ja see ühenduse suhtes siduvaks muuta. Artikkel 5 Käesolev määrus jõustub järgmisel päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. jaanuar 2002 Nõukogu nimel eesistuja M. Arias Cañete [1] Arvamus on esitatud 11. detsembril 2001. aastal (Euroopa Ühenduste Teatajas seni avaldamata). [2] EÜT L 226, 29.8.1980, lk 34. [3] EÜT L 19, 22.1.2002, lk 35. [4] EÜT L 73, 15.3.2001, lk 8. --------------------------------------------------